വീടും കടയും കുത്തിപ്പൊളിച്ച് മോഷണം: യുവാക്കള് പിടിയില് തിരുവനന്തപുരം: പേട്ടയില് വീട് കുത്തിപ്പൊളിച്ച് ലാപ്ടോപ്പും പണവും മോഷ്ടിച്ച കേസിലെയും, പാല്ക്കുളങ്ങരയിലെ കട കുത്തിത്തുറന്ന് പണവും സാധനങ്ങളും മോഷ്ടിച്ച കേസിലെയും പ്രതികളെ വഞ്ചിയൂര് പൊലീസ് പിടികൂടി. മുട്ടത്തറ മാണിക്യവിളാകം സ്വദേശികളായ തൗഫിക്ക് 20, റാഷിദ് 28 എന്നിവരെയാണ് അറസ്റ്റ് ചെയ്തത്. ഇക്കഴിഞ്ഞ ഓഗസ്റ്റില് പേട്ട അക്ഷരവീഥി ലെയിനിലെ ഡോ. വിനോദ് ഫെലിക്സിന്റെ വീട്ടിന്റെ വാതില് കുത്തിപ്പൊളിച്ച് ലാപ്ടോപ്പും മൂവായിരും രൂപയും, പാല്ക്കുളങ്ങര സൗഹൃദം സൂപ്പര് സ്റ്റോറിന്റെ പൂട്ട് പൊളിച്ച് പണവും സാധനങ്ങളും കവരുകയായിരുന്നു. അന്വേഷണസംഘം സി.സി.ടി.വി ദൃശ്യങ്ങള് കേന്ദ്രീകരിച്ചും, സമാന രീതിയില് മോഷണം നടത്തുന്ന മോഷ്ടാക്കളുടെ വിവരങ്ങള് ശേഖരിച്ചും നടത്തിയ അന്വേഷണത്തിനൊടുവിലാണ് പ്രതികള് വലയിലായത്. വഞ്ചിയൂര് എസ്.എച്ച്.ഒ ദിപിന്, എസ്.ഐ ജയപ്രകാശ്, സി.പി.ഒമാരായ രാകേഷ്,ജോസ്, ടിനു ബര്ണാഡ്, പ്രഭാത് എന്നിവരടങ്ങിയ സംഘമാണ് പ്രതികളെ പിടികൂടിയത്. പ്രതികളെ റിമാന്ഡ് ചെയ്തു.